РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/182-13

16. мај 2013. године

Б е о г р а д

ЗАПИСНИК

14. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ,

ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 15. МАЈА 2013. ГОДИНЕ

 Седница је почела у 14,15 часова.

 Седницом је председавао Дејан Раденковић, председник Одбора.

 Седници су присуствовали чланови Одбора: Зоран Бојанић, Горица Гајић, Слободан Јеремић, Милан Ковачевић, Владимир Маринковић, Мујо Муковић, Љубан Панић и Срђан Спасојевић.

 Седници Одбора је присуствовао заменик члана Одбора Рајко Стевановић (заменик Бранислава Јовановића).

 Седници нису присуствовали чланови Одбора: Радмила Геров, Владимир Јовановић, Милан Лапчевић, Милован Марковић, Стефана Миладиновић, Александар Сенић и Жељко Сушец (нити њихови заменици).

 Седници су присуствовали из Републичке агенције за поштанске услуге: Драган Ђорђевић, председник и Славко Ђумић, заменик председника Савета Републичке агенције за поштанске услуге.

 Председник Одбора је пре утврђивања дневног реда седнице Одбора предложио допуну дневног реда тачком 2. - Избор заменика председника Одбора за просторно планирање, саобраћај, инфраструктуру и телекомуникације.

Досадашња тачка 2. – Разно, треба да постане тачка 3. допуњеног дневног реда.

Одбор је једногласно (девет за) усвојио предложену допуну дневног реда 14. седнице Одбора.

Одбор је једногласно (девет за) утврдио допуњени

Д н е в н и р е д

1. Разматрање Извештаја о раду и активностима Републичке агенције за поштанске услуге за 2012. годину;

 2. Избор заменика председника Одбора за просторно планирање, саобраћај инфраструктуру и телекомуникације;

3. Р а з н о.

Прва тачка дневног реда - **Разматрање Извештаја о раду и активностима Републичке агенције за поштанске услуге за 2012. годину**

 Уводно излагање је поднео Драган Ђорђевић, председник Савета Републичке агениције за поштанске услуге, који је истакао да Извештај о раду и активностима Републичке агенције за поштанске услуге за 2012. годину обухвата све најзначајније активности Агенције које су реализоване у 2012. години.

Он је рекао да су уводном делу Извештаја дате информације о делокругу рада Агенције као независном регулаторном органу у области поштанских услуга, која у складу са Законом о поштанским услугама има обавезу да свим корисницима на територији Републике Србије обезбеђује пружање универзалне поштанске услуге.

Такође, у Извештају су изнете информације о универзалној услузи, о резервисаној услузи као делу универзалне услуге, а наведени су и услови које оператор мора да испуни како би корисницима пружио универзалну поштанску услугу.

Према подацима из Извештаја, на дан 31.12.2012. године, главни оператор ЈП ПТТ саобраћаја „Србија“, који послује у систему саобраћаја ПТТ услуга Србије, располаже са три главна оперативна центра - у Београду, Нишу и Новом Саду, поседује 1500 јединица поштанске мреже, има 2100 поштанских сандучића, око 1300 моторних возила и око 3000 бицикала и мопеда.

У 2012. години завршен је нови објекат - ПТТ центар у Земуну, где је у току инсталисање опреме од стране изабраног извођача радова „Toshiba“. Инсталисана опрема ће бити најсавременија опрема те врсте у Европи. Центар ће почети са радом у првом кварталу 2014. године, а својим радом ће утицати на пружање најквалитетнијих ПТТ услуга у сва три центра, у Београду, Нишу и Новом Саду.

У Извештају су прецизиране тарифне политике и цене које треба да буду формиране у 2013. години за универзалну поштанску услугу, а према одредбама Правилника о методологији за обрачун цена за универзалну поштанску услугу коју пружају поштански оператори. Правилник је донела Републичка агенција за поштанске услуге у 2012. години.

Председник Савета Агенције је у свом излагању нагласио да цене поштанских услуга у међународном саобраћају нису мењане од 2005. године, а у унутрашњем саобраћају од 2009. године, па је мишљења да је реално очекивати да ће ускоро доћи до повећање цена ПТТ - услуга.

 Анализа тржишта ПТТ услуга показује да је у 2012. години остварено укупно 330.000.000 поштанских услуга, од којих највећи раст, од 23% бележи раст комерцијалних услуга.

Из анализе прихода за 2012. годину може се закључити да је дошло до раста комерцијалних услуга како у погледу обима пружања ове врсте ПТТ услуга, тако и у погледу остварених прихода од реализације ове врсте услуга, који бележе раст од 17%. То само говори и о порасту конкуренције у домену пружању комерцијалних услуга.

 У 2012. години остварен је укупан приход од 12,6 милијарди динара, од чега је од пружања универзалне услуге остварено 7,1 милијарда динара, а од пружања комерцијалне услуге 5,6 милијарди динара. У структури оствареног прихода за пружање ПТТ услуга, на универзалне услуге отпада 56%, а на комерцијалне услуге 44% укупно остварених прихода.

Контрола квалитета услуга у ПТТ саобраћају је вршена снимањем рокова преноса услуга: за 2011. годину – контрола је трајала један месец, за 2012. годину – два месеца, а за 2013. годину је предвиђено да се праћење (снимање) квалитета рокова преноса услуга врши у трајању од три месеца.

Временско ограничење праћења рокова преноса ПТТ услуга на месец, два или три месеца у току године, условљено је високим трошковима ове врсте контроле.

 Наш јавни оператор за пружање ПТТ услуга је октобра 2012. године, на Конгресу светског поштанског савеза у Дохи, у конкуренцији 49 земаља које су биле распоређене у четири категорије, добио златни цертификат за управљање квалитетом услуга и признање за постигнуте резултате на пољу раста квалитета пружених поштанских услуга, где је посебно истакнуто да је постигао најбржи раст у пружању квалитета услуга у читавом региону југоисточне Европе.

Почетком 2013.године наш јавни оператор за пружање ПТТ услуга (податак није садржан у Извештају Агенције за 2012. годину) добио је бронзану медаљу за квалитет пружања услуга експресних пошиљки у међународном саобраћају, а успех нашег оператора је утолико већи јер је ову врсту услуга увео тек пре три године.

 Републичка агенција је у последње две и по године извршила два истраживања тржишта са становишта степена задовољења потреба корисника, ради добијања праве информације о раду ПТТ оператора у Србији, с тим што је планирано још једно истраживање, крајем 2013. године.

 У 2012. години Агенција је издала девет дозвола новим операторима, тако да је 31.12.2012. године у Србији било укупно 46 ПТТ оператора, од којих је 45 оператора - за пружање комерцијалних услуга и један оператор са лиценцом јавног поштанског оператора - за пружање универзалне услуге.

У свом излагању, председник Савета Агенције је указао на појаву одређеног броја „дивљих“ оператора и том приликом је апеловао да се све инспекцијске службе у Републици ангажују у циљу заустављања и забране рада илегалних оператора.

 На крају свог излагања, председник Савета Агенције је истакао да је независни ревизор о пословању и финансијском пословању Републичке агенције за поштанске услуге за 2012. годину, изразио позитивно мишљење, као и то, да је Агенција у 2012. години пословала у складу са свим важећим прописима.

 Славко Ђумић, заменик председника Савета Републичке агенције за поштанске услуге је истакао да рад нелегалних оператора ремети лојалну конкуренцију међу операторима, утиче на смањење средстава која се усмеравају у буџет Републике по основу вршења ПТТ услуга легалним путем, али и да се највећи проблем налази у застарелој законској регулативи, тако да је неопходно најхитније доношење новог закона о поштанским услугама, како би се дефинисали међународни стандарди у пружању ПТТ услуга, а самим тим би се решио и проблем нелегалних оператора у Србији.

 Слободан Јеремић је поставио питање представницима Републичке агенције, да ли ће активирањем новог ПТТ центра у Земуну и инсталисањем најсавременије опреме за подршку у пружању ПТТ услуга у Србији, доћи до отпуштања запослених у ЈП ПТТ саобраћаја „Србија“.

 Славко Ђумић је одговорио да је то питање за представнике јавног поштанског оператора у Србији, али да је он, као преставник Агенције, мишљења да ће побољшање инфраструктурног система јавног поштанског оператора захтевати запошљавање великог броја нових радника, а да до отпуштања запослених неће доћи.

Одбор за просторно планирање, саобраћај, инфраструктуру и телекомуникације је након разматрања Извештаја о раду и активностима Републичке агенције за поштанске услуге за 2012. годину, сагласно члану 237. Пословника Народне скупштине и члану 76. Закона о поштанским услугама, утврдио већином гласова (девет за, један није гласао) следећи Предлог закључка који доставља Народној скупштини на разматрање и усвајање, а који гласи:

ЗАКЉУЧАК

о Извештају о раду и активностима Републичке агенције за поштанске услуге

за 2012. годину

1. Народна скупштина прихвата Извештај о раду и активностима Републичке

агенције за поштанске услуге за 2012. годину.

1. Народна скупштина подржава активности Републичке агенције за поштанске

услуге усмерене на унапређење услова за обављање поштанских услуга, успостављање прописаних стандарда квалитета и праћења њихове примене.

1. Народна скупштина обавезује Министарство спољне и унутрашње трговине и

телекомуникација да усклади најхитније прописе који регулишу област поштанских услуга са међународно прихваћеним стандардима.

1. Овај закључак објавиће се у „Службеном гласнику Републике Србије“.

За известиоца Одбора на седници Народне скупштине одређен је Дејан Раденковић, председник Одбора.

Друга тачка дневног реда – **Избор заменика председника Одбора за просторно планирање, саобраћај инфраструктуру и телекомуникације**

Председник је образложио да је због великог броја активности и његовог честог одсуствовања из тих разлога, неопходно да Одбор изабере заменика председника Одбора за просторно планирање, саобраћај, инфраструктуру и телекомуникације који ће га у случају његовог одсуства мењати на седницама Одбора.

С обзиром да је на обављеним консултацијама договорено да заменик председника буде из највеће опозиционе странке, председник Одбора је предложио да народни посланик Љубан Панић, члан Одбора, буде изабран за заменика председника Одбора за просторно планирање, саобраћај, инфраструктуру и телекомуникације.

Одбор је већином гласова (девет за, један није гласао) изабрао народног

посланика Љубана Панића за заменика председника Одбора за просторно планирање, саобраћај, инфраструктуру и телекомуникације.

Трећа тачка дневног реда - **Разно**

 Поводом ове тачке дневног реда није било предлога ни дискусије.

 Председник Одбора је, након што је констатовао да нико од чланова Одбора нема предлог за расправу под тачком - Разно, закључио седницу Одбора.

На седници Одбора вођен је тонски запис.

Седница Одбора је закључена у 14,40 часова.

 СЕКРЕТАР ПРЕДСЕДНИК OДБОРА

 Биљана Илић Дејан Раденковић